กรณีรีสอร์ทหรูรุกที่บนเขาแสมสาร จังหวัดชลบุรี หน่วยงานที่เกี่ยวข้องไม่ได้มีการเพิกเฉย
นายนิวัติไชย เกษมมงคล เลขาธิการคณะกรรมการ ป.ป.ช. และคณะ นำสื่อมวลชนลงพื้นที่บริเวณวิหารหลวงพ่อดำ วัดช่องแสมสาร จังหวัดชลบุรี ตรวจสอบกรณีรีสอร์ทหรูรุกที่บนเขาแสมสารและสถานการณ์การทุจริตในพื้นที่รับผิดชอบของสำนักงาน ป.ป.ช.ภาค 2 โดยเลขาธิการคณะกรรมการ ป.ป.ช. กล่าวว่า การลงพื้นที่ในวันนี้เพื่อนำสื่อมวลชนมาดูการปฎิบัติงานของ ป.ป.ช. ในนโยบายเชิงป้องปราม หลังจากสำนักงาน ป.ป.ช. จังหวัดชลบุรี ได้รับข้อมูลจากโซเชียลมีเดียและสื่อต่างๆ เกี่ยวกับการปลูกสร้างรีสอร์ทบุกรุกที่ดินของรัฐ ที่อยู่ในการดูแลของกองทัพเรือ บนพื้นที่ตำบลแสมสาร อำเภอสัตหีบ จังหวัดชลบุรี โดยมีการปลูกสร้างอาคารรีสอร์ทติดผา สูงจากระดับน้ำทะเล 45 เมตรสำนักงาน ป.ป.ช.ได้มีการตรวจสอบและได้ประสานกับหน่วยงานที่เกี่ยวข้อง อาทิ กองทัพเรือ และ อบต.แสมสาร ซึ่งไม่ได้มีการเพิกเฉยมีการดำเนินคดีทางกฎหมายอาญาและดำเนินการแจ้งให้ทางผู้บุกรุกรื้อถอนสิ่งปลูกสร้าง เนื่องจากบุกรุกพื้นที่ในเขตราชพัสดุ  ซึ่งผู้บุกรุกได้มีการใช้สิทธิ์อุทธรณ์คำสั่งของทางองค์กรปกครองส่วนท้องถิ่น ที่แจ้งให้ระงับการก่อสร้าง โดยอ้างว่า ตัวห้องพักทั้ง 6 ห้องเป็นเพียงตู้คอนเทนเนอร์ไม่ใช่สิ่งปลูกสร้างแต่อย่างใด  อย่างไรก็ตามกรณีดังกล่าวยังอยู่ในระหว่างการดำเนินคดีตามกฎหมายเลขาธิการคณะกรรมการ ป.ป.ช. กล่าวอีกว่า สำหรับวันนี้ลงพื้นที่มาเพื่อป้องปราบ เตือนและเฝ้าติดตาม หน่วยงานที่เกี่ยวข้อง ว่ามีการขับเคลื่อน หรือดำเนินการในเรื่องนี้อย่างไร มีการละเว้นหรือเพิกเฉยหรือไม่ อย่างไรก็ตาม ขอให้สื่อมวลชนและภาคประชาสังคม ร่วมเป็นหูเป็นตาให้กับสำนักงาน ป.ป.ช. ในการเฝ้าระวัง ผู้ที่เข้าข่ายกระทำความผิด สามารถแจ้งเบาะแสได้ที่ สำนักงานป.ป.ช.ในพื้นที่ใกล้บ้าน